Maniere om motorlisensies maklik te hernu(Foto: Maroela Media) Die Suid-Afrikaanse Poskantoor het pas ’n aanlyn diens bekendgestel vir die hernuwing van motorvoertuiglisensies en jy kan dit nou van enige toestel met ’n internetverbinding doen. Die volle hernuwingsproses, insluitend betaling, kan aanlyn gedoen word. Al wat nie aanlyn gedoen kan word nie, is om die werklike lisensieskyf af te haal, berig BusinessTech. Dit sal op een van twee maniere gedoen word: Klante betaal aanlyn met Masterpass wat die gebruiker van die Google Play-winkel vir Android-toestelle en die Apple App Store vir Apple-toestelle kan aflaai. Geen kommissie word op die hernuwingstransaksie gehef nie. Die koste van aflewering by jou deur is R75,00 en daar is geen koste vir die klant wanneer dit by ’n poskantoor se toonbank afgehaal word nie. Klante sal ’n SMS ontvang wanneer die lisensieskyf by die betrokke poskantoor aankom en afgehaal kan word, of wanneer dit uitgaan vir aflewering. Verder het die poskantoor gesê klante kan ’n omkeertyd van drie werksdae verwag, terwyl dit tot twee dae langer vir afgeleë gebiede kan wees. Die diens is tans beskikbaar vir voertuigeienaars in alle provinsies van Suid-Afrika behalwe in die Wes-Kaap, maar die poskantoor is reeds hard aan die werk om die diens ook na dié provinsie uit te brei. Die aanlyn hernuwingsgeriewe vir motorvoertuiglisensies vul die hernuwingsdiens by uitgesoekte poskantoortakke aan, en klante sal steeds hul voertuiglisensies by hierdie takke kan hernu. Klante wat ’n voertuiglisensie persoonlik by ’n poskantoor se tak hernu, ontvang die nuwe lisensieskyf onmiddellik. Die poskantoor bied ook grootmaat-motorvoertuiglisensie-hernuwing aan vir vlootoperateurs en klein- en grootsakeondernemings aan. “Hierdie diens behels die versameling van alle nodige dokumente vanaf die maatskappy se perseel. Dit word na die poskantoor vir verwerking teruggeneem en lisensieskyfies word uitgedruk en weer terug by die kantore van die operateur of onderneming afgelewer.” Intussen het Pick n Pay ook gesê dit sal ’n hernuwingsdiens vir voertuiglisensies aanbied nadat dit talle navrae van klante oor sodanige diens ontvang het. Die diens is reeds vroeg in Januarie getoets en klante kan nou by 500 Pick n Pay-winkels hul motorlisensies hernu. Die kleinhandelaar het ook ’n gewysigde diensfooi van R250,00 aangekondig en het planne om die diens na sy klere- en drankwinkels uit te brei. “Dit is nou so maklik om jou motorlisensieskyf te hernu soos om dit net by jou inkopielys te voeg,” het John Bradshaw, hoof van Omnichalnnel by Pick n Pay, gesê. Pick n Pay se hernuwingsdiens sluit ook ’n koerierfooi van R99,99 in om die lisensieskyf by die deure van klante te bring. Die groep het gesê hernuwings kan vir alle gebiede in Suid-Afrika gedoen word en sal ook klante toelaat om enige uitstaande boetes te betaal wat ’n skyfhernuwing in dieselfde betaling kan keer. Klante sal die voertuiglisensieskyf binne 10 werksdae per koerier ontvang, afgelewer by ’n adres van hul keuse. “Danksy ons uitgebreide nasionale voetspoor kan klante nou hul voertuiglisensieskyf amper op enige plek in Suid-Afrika met volledige gemak hernu, terwyl hulle ook hul rekeninge betaal, elektrisiteit koop of lugtyd aanskaf,” het Bradshaw gesê. Bron: BusinessTech